b'\n_START_ARTICLE_\nObertura Sokolski\n_START_SECTION_\nDetalls\n_START_PARAGRAPH_\nL\'obertura mai no ha estat popular al m\xc3\xa0xim nivell, encara que un cert nombre de jugadors prominents l\'han emprat de tant en tant (per exemple, Richard R\xc3\xa9ti contra Abraham Speijer a Scheveningen, i Bor\xc3\xads Spasski contra Vassili Smislov al seu matx Leningrad-Moscou de 1960). Potser la partida m\xc3\xa9s famosa en qu\xc3\xa8 es va fer servir fou Tartakower contra Mar\xc3\xb3czy, Nova York, 1924. El nom "obertura orangutan" s\'origina a partir d\'aquella partida: els jugadors havien visitat el zoo el dia previ, i Tartakower havia consultat un orangutan all\xc3\xa0 sobre amb quin moviment hauria de comen\xc3\xa7ar l\'endem\xc3\xa0. El jugador sovi\xc3\xa8tic Alexei Sokolski (1908-1969) va escriure a una monografia sobre aquesta obertura el 1963 Debyut 1 b2-b4._NEWLINE_L\'obertura es basa en gran part en temes t\xc3\xa0ctics al flanc de dama o a les caselles f6 i g7.  El negre pot respondre amb una gran varietat de maneres: potser la m\xc3\xa9s freq\xc3\xbcent \xc3\xa9s fer quelcom al centre (que el primer moviment blanc ha ignorat) amb 1...d5 (possiblement seguit per 2.Ab2 Dd6, atacant b4 i donant suport a e7-e5), 1...e5 o 1...f5, tanmateix moviments menys ambiciosos com ara 1...Cf6, 1...c6 (preparant ...Db6 o ...a5), i 1...e6 s\xc3\xb3n tamb\xc3\xa9 raonables. Intents m\xc3\xa9s rars s\'han fet amb 1...a5 o 1...c5.  La resposta de les negres 1...e6 \xc3\xa9s normalment seguida per ...d5, ...Cf6 i finalment ...c5. Despr\xc3\xa9s de 1.b4 e5 \xc3\xa9s normal que les blanques ignorin l\'atac contra el pe\xc3\xb3-b i juguin 2.Ab2, quan 2...d6, 2...f6, i 2...Axb4 s\xc3\xb3n jugables. Despr\xc3\xa9s de 1...a5 les blanques jugarien probablement 2.b5 i aprofitaran la debilitat del flanc de dama negre. Un 1...c5 negre \xc3\xa9s molt m\xc3\xa9s agut i agressiu i es fa servir normalment per evitar teoria. Despr\xc3\xa9s de la captura les negres posaran generalment pressi\xc3\xb3 sobre la casella c5 i desenvoluparan un atac contra la feble estructura blanca del flanc de dama.'